Euroopan talous- ja sosiaalikomitean lausunto aiheesta "Neuvoston asetus yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun asetuksen (EY) N:o 1268/1999 muuttamisesta" (KOM(2002) 519 lopullinen)



Virallinen lehti nro C 061 , 14/03/2003 s. 0194 - 0194



Euroopan talous- ja sosiaalikomitean lausunto aiheesta "Neuvoston asetus yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun asetuksen (EY) N:o 1268/1999 muuttamisesta" (KOM(2002) 519 lopullinen) (2003/C 61/33) Neuvosto päätti 18. lokakuuta 2002 pyytää Euroopan yhteisön perustamissopimuksen 262 artiklan perusteella Euroopan talous- ja sosiaalikomitean lausunnon edellä mainitusta aiheesta. Euroopan talous- ja sosiaalikomitea päätti nimetä Adalbert Kienlen yleisesittelijäksi valmistelemaan lausuntoa. Komitea hyväksyi 24. lokakuuta 2002 pidetyssä 394. täysistunnossaan seuraavan lausunnon enemmistön äänin yhden pidättyessä äänestämästä. 1. Komission ehdotukset 1.1. Elokuun puolivälissä 2002 tapahtunut tulvakatastrofi aiheutti myös useissa ehdokasvaltioissa huomattavia vahinkoja. Erityisen pahoin tulvat koettelivat Tsekin tasavaltaa ja Slovakiaa. 1.2. Komissio katsoo, että yhteisöllä on oltava valmiudet reagoida tällaisiin ehdokasvaltioissa tapahtuviin poikkeuksellisiin luonnonkatastrofeihin muun muassa neuvoston asetuksella (EY) N:o 1268/1999 perustetun liittymistä valmisteleville toimenpiteille tarkoitetun Sapard-rahoitusvälineen avulla. Sen tavoitteisiin kuuluu "ensisijaisten erityisongelmien ratkaiseminen hakijamaiden maatalouden ja maaseudun kehittämiseksi kestävällä tavalla". 1.3. Siksi komissio ehdottaa, että poikkeuksellisten luonnonkatastrofien jälkeen maaseutualueiden jälleenrakennustoimien yhteydessä olisi syytä nostaa tukien enimmäistasoa. Tällaisten hankkeiden julkisen tuen enimmäistaso nostetaan 50 prosentista 75 prosenttiin. Yhteisön rahoitusosuus tukikelpoisista julkisista kokonaismenoista, joka saa olla enintään 75 prosenttia, nostetaan tällaisissa tapauksissa 85 prosenttiin. 2. Euroopan talous- ja sosiaalikomitean huomioita 2.1. Komitea kannattaa ehdotusta. Se katsoo, että ehdotus täydentää myös mielekkäästi komission ehdotusta perustaa Euroopan unionin solidaarisuusrahasto luonnonkatastrofien varalle. 2.2. Ehdotusta on helppo kannattaa siksikin, että siitä ei koidu vaikutuksia yhteisön talousarvioon. 2.3. Toisaalta komitea pahoittelee Sapard-rahoitusvälineen toteuttamiseen liittyviä valtavia käynnistys- ja hallintovaikeuksia. Yhteisön myöntämiä 550 miljoonan EUR:n vuotuisia määrärahoja ei ole nimittäin toistaiseksi onnistuttu käyttämään läheskään kokonaan kymmenessä ehdokasvaltiossa. Komitea totesi kuitenkin jo aiemmassa lausunnossaan (CES 70/1999), että määrärahat ovat suhteessa maatalouden rakenteiden vakaviin heikkouksiin sekä maatalouden ja elintarviketeollisuuden huomattaviin sopeutumisvaikeuksiin riittämättömät unioniin liittymisen onnistuneeseen valmisteluun. Bryssel, 24. lokakuuta 2002. Euroopan talous- ja sosiaalikomitean puheenjohtaja Roger Briesch